b'\n_START_ARTICLE_\n\xc4\x8cilenski eskudo\n_START_PARAGRAPH_\n\xc4\x8cilenski eskudo (\xc5\xa1pansko escudo chileno) je bila denarna enota, ki se je v \xc4\x8cilu uporabljala med letoma 1960 in 1975. Uradno se je delila na 100 cent\xc3\xa9simov. Njen simbol je bil znak E\xc2\xba._NEWLINE_Pred tem se je v dr\xc5\xbeavi uporabljal (stari) \xc4\x8dilenski peso, ki je zaradi inflacije hitro izgubljal vrednost. Konec 50. let se je vlada Jorgeja Alessandrija lotila obse\xc5\xbene sanacije gospodarstva. V njenem okviru je bil leta 1959 sprejet odlok \xc5\xa1t. 13.305, ki je s 1. januarjem 1960 uzakonil uvedbo nove valute - eskuda. Menjalno razmerje je bilo 1000 starih pesov za 1 eskudo._NEWLINE_Eskudo se je delil na 100 cent\xc3\xa9simov in \xc5\xa1e na polovice cent\xc3\xa9sima. Ker pa tudi eskudu ni uspelo dose\xc4\x8di stabilnosti, so bili cent\xc3\xa9simi kmalu povsem brez vrednosti in leta 1973 je odlok \xc5\xa1t. 231 odpravil delitev eskuda na cent\xc3\xa9sime._NEWLINE_Augusto Pinochet se je po dr\xc5\xbeavnem udaru leta 1973 lotil nove gospodarske reforme. 4. avgusta 1975 je bil v njenem okviru izdan odlok \xc5\xa1t. 1.123, ki je z 29. septembrom istega leta uvedel ponovno uvedbo pesa. Menjalno razmerje je bilo 1000 eskudov za en novi peso. Kovanci za 100 eskudov so \xc5\xa1e nekaj let bili v obtoku kot zakonito pla\xc4\x8dilno sredstvo. Njihova vrednost je skladno z menjalnim razmerjem zna\xc5\xa1ala 10 novih centavov.'